KIRJALLINEN KYSYMYS E-2531/02 esittäjä(t): Paulo Casaca (PSE) neuvostolle. Myönnytykset terrorismille.



Virallinen lehti nro 155 E , 03/07/2003 s. 0029 - 0030



KIRJALLINEN KYSYMYS E-2531/02 esittäjä(t): Paulo Casaca (PSE) neuvostolle (11. syyskuuta 2002) Aihe: Myönnytykset terrorismille Neuvosto lisäsi 2 päivänä toukokuuta tehdyn päätöksen 2002/334/EY(1) mukaisesti terroristijärjestöjä koskevaan luetteloonsa muutamia Iranin oppositiojärjestöjä, Mujahedin-e-Khalq mukaan lukien. Iran-Contra-tapauksena tunnettuja Yhdysvaltain hallituksen ja Iranin välisiä neuvotteluja selvittänyt Yhdysvaltain kongressin tutkijalautakunta on myöntänyt, että yksi neuvotelluista kohdista, joista päästiin sopimukseen Iranin hallituksen kanssa, oli edellä mainitun oppositiojärjestön julistaminen laittomaksi. Sittemmin vuonna 1998 lehdistössä myönnettiin julkisesti, että Ison-Britannian viranomaiset hyväksyivät saman ehdon Iranin hallituksen kanssa neuvotellussa kompromississa terroritoimien lopettamiseksi Ison-Britannian kansalaista Salman Rushdieta vastaan. Suurin osa Ison-Britannian kansanedustajista itse asiassa torjui tämän päätöksen. Tässä yhteydessä kysyn neuvostolta, mitä todisteita se voi antaa, että Mujahedin-e-Khalqin liittäminen terroristijärjestöjä koskevaan luetteloon ei ollut osoitus siitä, että neuvosto antoi periksi Iranin hallituksen terroristimaiselle kiristykselle? Eikö ole totta, että Iranin hallituksen on oikeudessa katsottu syyllistyneen terrorismirikoksiin useissa jäsenvaltioissa ja että Mujahedin-e-Khalqia ei epäillä yhdestäkään Euroopan maaperällä suoritetusta terroriteosta? Eikö neuvosto katso, että naisten murhaaminen kivittämällä ja lasten ruoskiminen uskonnollisen poliisin epäsopivina pitämien tekojen takia Amnesty International on ilmoittanut, että vastuullisessa asemassa olevat iranilaiset ovat julkisesti lehdistön välityksellä myöntäneet tehneensä tällaista ovat halveksittavia terroritekoja? (1) EYVL L 116, 3.5.2002, s. 33. Vastaus (4. maaliskuuta 2003) Neuvoston 2. toukokuuta 2002 tekemä päätös Mujahedin-e-Khalqin sisällyttämisestä EU:n luetteloon terroritekoihin sekaantuneista henkilöistä ja ryhmistä perustui käytettävissä olevien tietojen yksityiskohtaiseen ja perusteelliseen tarkasteluun, jossa noudatettiin täysin 27. joulukuuta 2001 annetun yhteisen kannan 2001/931/YUTP 1 artiklan 4 kohtaa ja muita asianmukaisia sitoumuksia. Neuvosto haluaisi muistuttaa kysyjää siitä, että yhteistä kantaa 2001/931/YUTP, joka annettiin YK:n päätöslauselman 1373(2001) täytäntöönpanemista varten ja jossa määrätään laajamittaisista strategioista terrorismin torjumiseksi, sovelletaan terroritekoihin sekaantuneisiin henkilöihin ja ryhmiin riippumatta siitä, missä teot on tehty. Ihmisoikeuksien alalla, johon kysyjä viittaa, neuvosto ilmaisi äskettäin antamassaan julkilausumassa kuolemanrangaistuksesta ja erityisen julmista teloitustavoista jälleen kerran vastustavansa kuolemanrangaistusta yleensä ja erityisesti kuoliaaksikivittämistä. Terrorisminvastaisten toimien osalta EU odottaa Iranin panevan kokonaisuudessaan täytäntöön YK:n turvallisuusneuvoston päätöslauselman 1373 sekä ratifioivan ja panevan täytäntöön kaikki asianomaiset YK:n yleissopimukset. Lisäksi Iranin kanssa lähiaikoina aloitettavien kauppa- ja yhteistyösopimusta koskevien neuvottelujen yhteydessä neuvotellaan myös määräyksistä, jotka koskevat yhteistyötä terrorisminvastaisissa toimissa. Kauppa- ja yhteistyösopimus sekä terrorisminvastaisia toimia koskevat määräykset muodostavat voimaantulon, soveltamisen ja irtisanomisen suhteen yhtenäisen kokonaisuuden.